สอบถามหน่อย แบบนี้เรียกว่ากินยาพาราเกินขนาดหรือเปล่าครับ เมื่อวันที่ 4 ผมกินพารา 2เม็ด เวลา 21:00 อีก2เม็ดตอน 3:00 ตอนดึก อีก 2 เม็ด ตอน 8:00 อีกสองเม็ด ตอน 12:00 อีกสองเม็ดตอน 16:00 แล้วก็2เม็ดสุดท้ายตอน 21:30 จะเป็นอะไรมั้ยครับผมเครียดมาก ณ ตอนนี้วันที่6 ยังไม่มีอาการอะไร
สวัสดีค่ะ ขนาดยา paracetamol ที่ถือว่าเกินขนาด แบ่งออกเป็น1.เกินขนาดแบบเฉียบพลัน คือการทานในปริมาณมากกว่า 150 มิลลิกรัมต่อน้ำหนักตัว 1 กิโลกรัม โดยกระบวนการได้รับยาเสร็จภายในเวลา 8 ชั่วโมง2. เกินขนาดแบบค่อยเป็นค่อยไป คือการกินยาหลายครั้งหรือกระบวนการได้รับยาเสร็จภายในเวลานานกว่า 8 ชั่วโมง มีเกณฑ์ดังนี้- ขนาดเฉลี่ย ≥ 150 มิลลิกรัม/กิโลกรัม/24 ชั่วโมง หรือ ≥ 6 กรัม/24 ชั่วโมง (เลือกใช้ค่าที่น้อยกว่า) หากเป็นการกินเกินขนาดในช่วงระยะเวลา 48 ชั่วโมง- ขนาดเฉลี่ย ≥ 100 มิลลิกรัม/กิโลกรัม/24 ชั่วโมงหรือ ≥ 4 กรัม/24 ชั่วโมง หากเป็นการกินเกินขนาดในระยะเวลา 72 ชั่วโมงหรือมากกว่าดังนั้น หากทานไป 2 เม็ดหรือ 1000 มิลลิกรัม ที่เวลา 21.00 น. 3.00 น. 8.00 น. 12.00 น. 16.00 น. และ 21.30 น. เท่ากับทานไป 12 เม็ด หรือ 6000 มิลลิกรัม ใน 24 ชั่วโมง ซึ่งเท่ากับว่าอยู่ในระดับเกินขนาดแบบค่อยเป็นค่อยไปสำหรับอาการของการกินยาเกินขนาดนั้น ในช่วง 24 ชั่วโมงแรกหลังการกินยาเกินขนาด จะยังไม่แสดงอาการ หรือมีเพียงอาการคลื่นไส้ อาเจียน หลังจาก 24 ชั่วโมง อาจเริ่มมีอ่อนเพลีย อาการเจ็บบริเวณตับ และเริ่มมีค่าเอ็นซัยม์ตับสูงขึ้น ส่วนในช่วง 72-96 ชั่วโมงหลังกินยาเกินขนาด จะมีความรุนแรงของตับอักเสบมากที่สุด ระดับเอ็นซัยม์ตับขึ้นสูงที่สุดและมีอาการและภาวะแทรกซ้อนของตับวาย เช่น ระดับน้ำตาลในเลือดต่ำ การแข็งตัวของเลือดผิดปกติ ไตวาย เกิดภาะกรดในเลือด และอาจเสียชีวิตได้ ส่วนหลังจาก 96-120 ชั่วโมง ก็จะเริ่มฟื้นตัวขึ้นจนกลับเป็นปกติหากไม่เสียชีวิตและเกิดภาวะแทรกซ้อนทั้งนี้ หากผ่านมา 2 วันแล้ว แม้จะยังไม่มีอาการอะไร แนะนำควรไปพบแพทย์ที่โรงพยาบาล และแจ้งจำนวนยาทั้งหมดที่ทานไปดังที่เล่ามาค่ะ เพื่อที่จะได้ตรวจเลือดดูการทำงานของตับและติดตามอาการต่อไปค่ะ จะได้ปลอดภัย ทั้งนี้ ขนาดที่ทาน อยู่ในระดับปริ่มๆ ของการเกินขนาดพอดี อาจไม่มีอะไรผิดปกติก็ได้ค่ะ